Tidligt i morges omkring klokken 03.40 i Hjallerup blev en ung mand, der trak med sin knallert, ramt af en bilist, der havde mistet herredømmet over sit køretøj. - En ung mand går sammen med sin kammerat og trækker sin knallert. Her kan de høre, at en bil kommer med høj fart imod dem. Bilen rammer så en chikane på vejen, og personen mister kontrollen over bilen, hvorefter de rammer knallerten, forklarer vagtchef Mogens Hougesen fra Nordjyllands Politi. Den unge mand, der trækker knallerten, bliver ramt af knallerten på benet, men han kommer ikke alvorligt til skade. Knallerten bliver totalskadet. - Han var meget heldig, konstaterer vagtchefen. Efter episoden, der skete på Søndergade i Hjallerup, stak bilisten af fra stedet. Nordjyllands Politi efterlyser derfor personer, der har kendskab til ejeren af en grå Toyota Avensis sedan-model af ældre årgang. Bilen har skader på den forreste kofanger, ligesom den mangler en hjulkapsel. - Der vil vi gerne høre fra nogle, der har kendeskab til den bil. Vi vil jo gerne snakke med føreren af bilen, siger vagtchefen.

Opsummering:
Politiet efterlyser personer, der har kendskab til en grå Toyota Avensis i Hjallerup-området.